משטרת העזר האוקראינית

250px|ממוזער|שמאל|אנשי משטרת העזר האוקראינית, יוני 1943
**משטרת העזר האוקראינית** (בגרמנית: **Ukrainische Hilfspolizei Schutzmannschaft**; באוקראינית: ** ''Українська допоміжна поліція***) הייתה [[כוח צבאי-למחצה]]  בתקופת [[היסטוריה של אוקראינה#מלחמת העולם השנייה|הכיבוש הנאצי של אוקראינה]] ב[[מלחמת העולם השנייה]] שיועד להלכה לסייע לשלטון הגרמני בשמירה על מקומות בעלי חשיבות [[אסטרטגיה צבאית|אסטרטגית]] ולמעשה היה כוח שיועד ללכידת [[פרטיזנים]] ולריכוז ורצח יהודים באוקראינה, [[מזרח גליציה]] ו[[בוקובינה]]. שוטרי המשטרה כונו "שׁוּצמָן".

== הקמה ומבנה ==
[[מיליציה|מיליציות]] של [[אוקראינים]] לאומנים החלו להיווצר כבר בשלבים הראשונים של [[מבצע ברברוסה]] הגרמני לכיבוש [[ברית המועצות]] (קיץ [[1941]]) ביוזמות מקומיות, על מנת לפגוע בכוחות [[הצבא האדום]] ולסייע לגרמנים "לשחרר" את אוקראינה. קבוצות אחרות, שהתגבשו בקרב אוקראינים שגלו ל[[פולין]] לאחר [[מלחמת האזרחים ברוסיה]] נקראו "קבוצות ניידות" (Pokhidni Grupy) הגיעו לאוקראינה יחד עם ה[[וורמכט|צבא הגרמני]] המתקדם. משימתן של קבוצות אלה הייתה לארגן את הממשל והמשטרה האוקראינית מקרב נאמני התנועה הלאומנית בכול יישוב.

לאחר השלמת הכיבוש הגרמני של אוקראינה, סרקו אנשי ה[[אס דה]] (המודיעין הצבאי הנאצי) את אנשי המיליציות הללו, על מנת לוודא את נאמנותם, לוודא שאין להם קשר לקבוצות [[קומוניזם|קומוניסטיות]] ושאינם [[יהודים]]. ב-[[27 ביולי]] 1941 הוקמו על סמך המיליציות גדודי משטרה (בטליונים), שהוכפפו בהוראת [[היינריך הימלר]] ל[[נציבות הרייך אוקראינה]]. הגדודים היו ניידים, שוכנו במחנות ובנקודות מפתח והועסקו בלכידת [[פרטיזן|פרטיזנים]]. כל גדוד הוכפף למפקד [[משטרת הסדר]] הגרמנית בעיר הבסיס שלו או למפקד ה[[ז'נדרמריה]] בעיירות השדה. ציוד המשטרה כלל [[נשק]] [[שלל (ביזה)|שלל]] סובייטי, מדים שחורים ומגפיים. סכומי כסף שנועדו לציוד הכוח נגבו מיהודי הגטאות ככופר.

ב-[[1942]] הוחלפו כוחות צבאיים גרמניים בגדודי משטרה באזור אוקראינה, לשם כך גויסו אוקראינים מקומיים לשורות המשטרה, אך אלו לא השתייכו לגדודי משטרת העזר המקורית.

== פעילות ==
[[קובץ:115th Battalion of Ukrainian Shuma 1943.jpg|250px|ממוזער|שמאל|אנשי המשטרה בבסיס האימונים, אביב 1942 נושאים את דגל הלאומנות האוקראינית]]
השוטרים האוקראינים השתתפו עוד בטרם הקמתה המסודרת של המשטרה ב[[פוגרום|פוגרומים]] ב[[גליציה המזרחית]] ובאזורי [[לבוב]] ו[[ווהלין]]. הם הועסקו בשמירה על גטאות וכמלווי שיירות של יהודים שיצאו מהם לעבודה, כאשר הם יורים בכל הנחשלים בדרך או המבקשים לחמוק או לברוח. במסגרת זו תקפו לא אחת את היהודים, ביצעו התעללויות שונות ואף ירי סתמי. כוחות המשטרה השתתפו בטבח ב[[באבי יאר]] ובמקומות נוספים, כשומרים היקפיים על אזור הטבח, על מנת לבודד אותו ולשמור שאיש לא יימלט. בעת [[אקציית ארנטפסט]] השתתפו כוחות משטרת העזר האוקראינית בחיסול הגטאות, בריכוז היהודים במהלך [[אקציה|אקציות]], בחיפוש אחר מסתתרים ובציד אחר בורחים.

נוסף על פעילות נגד יהודים, ביצעו אנשי המשטרה גם מעשי טבח ב[[פולנים]] שחיו באזור גליציה המזרחית, שהשתייכה, לפי הלאומנים, לאוקראינה.

== פירוק ==
עם התחלת הנסיגה הגרמנית מתחומי [[ברית המועצות]] בפברואר [[1943]] הורו ראשי הארגון הלאומני האוקראיני על הקמת 'צבא השחרור האוקראיני' (Armyia Vysvolna Ukrainska) ששמו הוחלף עד מהרה ל'[[צבא ההתקוממות האוקראיני|צבא המתקוממים האוקראיני]]' (Ukrayins’ka Povstans’ka Armiya - UPA, אופ"א). שוטרים רבים של משטרת העזר ברחו על נשקם והצטרפו לאופ"א.

ביולי [[1944]] נוצרה מתוך גדודי המשטרה 57,61,62,63 [[בריגדה]] שנקראה Schutzmannschaft-Brigade Siegling, שפעלה החל מאוגוסט אותה שנה במסגרת [[דיוויזיית הגרנדירים ה-30 (ואפן אס אס)|דיוויזיית הגרנדירים ה-30]] של ה[[ואפן אס אס]] יחד עם גדודים ממשטרת העזר של ביילורוסיה. היחידה פעלה במסגרת [[מבצע בגרטיון]], בדיכוי [[מרד ורשה]] ולאר מכן הועברה ל[[צרפת]] כתגבורת ל[[הארמייה ה-19 (ורמאכט)|ארמייה ה-19]].

== גדודי המשטרה ==
התקן המלא של כל גדוד מנה 507 איש בשלוש פלוגות בנות 150 איש ו-57 אנשי סגל. מפקדי היחידות היו גרמנים.
* גדוד 51 (Schutzmannschaft Bataillon 51) - פורק במאי 1943
* גדודים 53,55 - הוקם באוגוסט 1942
* גדוד 54 - הוקם בספטמבר 1942
* גדודי המשמר 57,61,62,63 - יצרו ביולי 1944 את בריגדת זיגלינג (Schutzmannschaft-Brigade Siegling) במסגרת הוואפן אס-אס
* גדודים 101–104, 108-117, 122-124, 129-131 - הוקמו ביולי 1942
* גדודים 105–107, 119-121, 155-158 - הוקמו בנובמבר 1942
* גדוד 115 - הוקם ביולי 1942 והועבר ל[[ביילורוסיה]]
* גדוד 118 - הוקם בקייב בנובמבר 1942 ומנה 500 איש משלוש קבוצות: 100 חיילים מגדוד 115, מתנדבים אוקראינים מ[[בוקובינה]] ו[[שבוי מלחמה|שבויי מלחמה]] אוקראינים ששירתו בצבא האדום וגויסו מ[[מחנה שבויים|מחנות שבויים]]. הגדוד שולב ב-1944 בבריגדת זיגלינג
* גדודים 137–140 - הוקמו באוקטובר 1942
* גדודים 143–146 - הוקמו באוגוסט 1942
* גדוד 201 - הוקם על בסיס אנשי המתנדבים האוקראינים לוורמאכט בראשית [[הפלישה לפולין]] בראשותו של [[סטפן בנדרה]], גדוד נכטיגל וגדוד רולאנד. ממאי 1943 שולבו ב[[דיוויזיית הגרנדירים ה-14 "גליציאן" (ואפן אס אס)|דיוויזיית הגרנדירים ה-14 "גליציאן"]] של הואפן אס אס.

==ראו גם==
* [[שיתוף הפעולה האוקראיני עם גרמניה הנאצית]]

== לקריאה נוספת ==
* יורי רדצ'נקו, "'רוקנו עליהם מחסנית שלמה' משטרת העזר האוקראינית והשואה בגנרלבצירק חרקוב, 1941-1943", *'יד ושם: קובץ מחקרים''', כרך מ"א:1 עמ' 55–84

## קישורים חיצוניים

* הערך משטרת העזר האוקראינית, האנציקלופדיה של השואה, אתר יד ושם

## הערות שוליים

קטגוריה:גרמניה הנאצית: ארגונים משטרתיים
קטגוריה:אוקראינה במלחמת העולם השנייה
קטגוריה:שואת יהודי אוקראינה
קטגוריה:שואת יהודי פולין
קטגוריה:שואת יהודי רומניה
קטגוריה:ארגונים משתפי פעולה עם הנאצים